S-9/2017

Mál þetta, sem var dómtekið 15. þessa mánaðar, var höfðað með ákæru lögreglustjórans á höfuðborgarsvæðinu, útgefinni 10. síðasta mánaðar, á hendur E-kk-þgf I-kk-þgf, kt. 000000-0000, óstaðsettum í hús, 220 Hafnarfirði, „fyrir umferðarlagabrot með því að hafa að kvöldi fimmtudagsins 1. september 2016 ekið bifreiðinni [...], sviptur ökurétti, undir áhrifum áfengis (í blóði mældist vínandamagn 0,83‰) og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 1,9 ng/ml) vestur Fífuvelli í Hafnarfirði uns akstur bifreiðarinnar var stöðvaður við Fífuvelli 16“ og að hafa þannig brotið gegn 1. mgr., sbr. 2. mgr. 45. gr. a., 1. sbr. 2. mgr. 45. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006, 1. gr. laga nr. 48/1997 og 3. gr. laga nr. 24/2007.

Í ákæru er þess krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök og eru þau rétt heimfærð til refsiákvæðis. Ákærði hefur því unnið sér til refsingar.

Samkvæmt því sem greinir á framlögðu sakavottorði ákærða, á hann að baki sakaferil sem nær aftur til ársins 2014. Þar af koma eftirgreind brot hans til skoðunar við ákvörðun refsingar í máli þessu. Með þremur sáttum hjá lögreglustjóra 22. ágúst það ár, samþykkti hann greiðslur sekta fyrir að aka í þrígang sviptur ökurétti, þar af í einu tilviki einnig of hratt, en hann hafði skömmu áður verið sviptur ökurétti tímabundið, vegna hraðaksturs. Með tveimur öðrum slíkum sáttum 28. janúar 2015, samþykkti hann svo sektargreiðslur og þriggja og fjögurra mánaða ökuréttarsviptingar, fyrir að aka tvívegis undir áhrifum ávana- og fíkniefna, vörslur slíkra efna og ölvunarakstur. Með dómi 22. október sama ár var hann svo dæmdur til sektargreiðslu og tveggja ára ökuréttarsviptingar, fyrir að aka bifreið of hratt, sviptur ökurétti og undir áhrifum ávana- og fíkniefna, en þau brot framdi hann 25. maí 2015. Nú síðast var hann með dómi Hæstaréttar Íslands 24. nóvember síðastliðinn, dæmdur í tveggja ára fangelsi, fyrir brot gegn 2. mgr. 194. gr. almennra hegningarlaga nr. 19/1940 og brot gegn 3. mgr. 99. gr. barnaverndarlaga nr. 80/2002, en þau brot framdi hann 19. apríl 2014. Áfrýjað var dómi héraðsdóms frá 29. janúar 2016. Ákveða ber refsingu ákærða nú sem hegningarauka við dóm Hæstaréttar, sbr. 78. gr. almennra hegningarlaga. Samkvæmt því og að framangreindum sakaferli ákærða virtum, sbr. 5. töluliður 1. mgr. 70. gr. þeirra laga, og með hliðsjón af 77. gr. sömu laga, þykir ekki ástæða til að gera ákærða sérstaka refsingu í máli þessu.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga nr. 50/1987, er ákærði sviptur ökurétti ævilangt.

Á grundvelli 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum framlögðum gögnum, nemur 88.469 krónum vegna rannsóknar málsins, og þóknun skipaðs verjanda síns, V-kk-ef H-kk-ef V-kk-ef hæstaréttarlögmanns, sem þykir hæfilega ákveðin 105.400 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærða, E-kk-þgf I-kk-þgf, er ekki gerð refsing í máli þessu.

Ákærði er sviptur ökurétti ævilangt.

Ákærði greiði 193.869 krónur í sakarkostnað, þar með talda þóknun skipaðs verjanda síns, V-kk-ef H-kk-ef V-kk-ef hæstaréttarlögmanns, 105.400 krónur.

H-kk-nf Þ-kk-nf